Madeliefie Makietie-fees ŉ opskop met baie kunstenaarsMadeliefie Makietie. Foto: Verskaf Vanjaar se Madeliefie Makietie op Vredendal in die Wes-Kaap gaan ŉ opskopfees wees met lekker vermaak, kosstalletjies en verskeie Afrikaanse kunstenaars, soos Karen Zoid, Theuns Jordaan en Adam. Madeliefie Makietie is ŉ voltydse leefstylprojek om die jeug van die streek te ondersteun deur ŉ gedeelte van die inkomste te gebruik vir geriewe by skole. Vanjaar se Madeliefie Makietie-fees word van 29 September tot 2 Oktober op Vredendal gehou. Benewens die groot buitelug-verhoog, pretpark en stalletjies, kan feesgangers uitsien na ŉ kontreikos-deli met die streek se beste wyne in die Pars-en-proe lokaal. Die fees het ook vanjaar ŉ volledige landbou-uitstalling, waarby verskeie prominente mense in die landboubedryf betrokke gaan wees. Cindy Schade, skakelbeampte vir die fees, sê feesgangers moet vinnig spring om verblyf op Vredendal te bespreek. “Verblyf in die streek is nogal beperk. Maak seker jy kry plek deur vroegtydig te bespreek. Vredendal bied ŉ wye verskeidenheid hotelle, gastehuise en kampeerterreine. Sy sê dit is belangrik om ŉ bydrae te lewer tot die samelewing en die skole in die omgewing. “Tydens die fees is dit vir ons ook belangrik om waarde vir ŉ veilige en gesinsvriendelike atmosfeer te skep. Ons is baie bly dat ons dit juis verlede jaar met sukses kon regkry.” Feesgangers kan weer uitsien na die Mej. Madeliefie Makietie, waar Snotkop die seremoniemeester gaan wees. Groot pryse is op die spel. Ander kunstenaars sluit in Liza Brönner, Ricus Nel, Hendrik Spangenberg, Dr. Victor & The Rasta Rebels, Wynand en Chereé, Elvis se Seun en Wicus van der Merwe. Kaartjies kos tussen R60 en R120 en is beskikbaar by Computicket. Inskrywings vir die Mej. Madeliefie-kompetisie, asook om betrokke te raak by die landbou-ekspo, is beskikbaar op die webwerf. Besoek ook hul Facebook-blad.